Daar is soveel ongeregtigheid in ons wêreld. Net elke dag se luister na die nuus op radio, TV of lees in die koerant maak jou daarvan terdeë bewus.
Sommige mense verkies om hul blind en doof te hou vir die werklikhede van ons dag. Dit steur hul vrede word gesê en derhalwe verkies hulle om nie betrokke te raak nie.
Ek is tog van die oortuiging dat ons elkeen ŉ “profetiese” verantwoordelikheid het en nie mag stilbly oor die onreg in hierdie wêreld nie. Immers ons is mos priesters, profete en konings, dan nie?
Ons verwys na die standaard gesprekke wat meermale deel van ons braaivlies saamkuier is. Dit dien meer dikwels geen ander doel as om die tyd om te kry nie. Dit verander niks nie en dra niks by om die situasie beter te maak nie.
So ŉ saamgesels behoort na regtens uit te loop op die oorweging van strategieë oor hoe die omstandighede verander kan word.
Dink ŉ bietjie “uit die boks” soos wat gesê word en vra hoe die Here jou wil gebruik om die lewensomstandighede van die mense rondom jou te verbeter.
Ek glo dat gebed oor ŉ wyse is waarop jy jou profetiese verantwoordelikheid beliggaam. Praat met die Here oor die goed wat jy sien verkeerd is en vra Hom om, ook deur jou ŉ verandering te weeg te bring.